**ELGESIO SU DOVANOMIS GAIRĖS**

1. [**BENDROSIOS NUOSTATOS**](http://vadovas.cpva.lt/index.php?option=com_content&view=article&id=1099:bendrosios-nuostatos&catid=191:elgesio-su-dovanomis-gairs)
2. Elgesio su dovanomis gairių (toliau – Gairės) tikslas – nustatyti elgesio su dovanomis principus, atitinkančius viešosios įstaigos Centrinės projektų valdymo agentūros (toliau – CPVA) skaidrumo vertybę, detalizuoti CPVA teikiamų ir gaunamų dovanų procesus bei dovanų registravimo, saugojimo tvarką.
3. CPVA viešai deklaruoja, kad kiekvienas dovanos teikimo ir gavimo atvejis tinkamai įvertinamas, o visos nustatyta tvarka gaunamos dovanos registruojamos CPVA dovanų / kvietimų registre (Gairių priedas F-AVP-EDG-01/1) ir / arba Neteisėto atlygio registre (Gairių priedas F-AVP-EDG-02/1).
4. CPVA siekia ir skatina, kad už profesionalų jos darbuotojų darbą būtų atsidėkojama ne dovanomis, o geru žodžiu, laišku, padėkos raštu ar paprastu „ačiū“.
5. Šios Gairės taikomos visiems CPVA darbuotojams.
6. Gairėse vartojamos sąvokos:
	1. **Dovana** – bet koks neatlygintinai perduodamas turtas ar turtinė teisė. Dovana apima viską, ką galima įvertinti pinigais, t. y. daiktus, paslaugas, įvairias pramogas, nuolaidas, dovanų čekius, paskolas.
	2. **Paslauga** laikoma bet kokia ekonominė gėrybė, tenkinanti vartotojo poreikius, bet neturinti materialios formos. Jos negalima išsaugoti, todėl ji dažniausiai suvartojama gavimo metu. Paslaugos paprastai gali apimti mokymus, transporto, apgyvendinimo, maitinimo išlaidas ir pan.
	3. **Nulinė dovanų politika** – tai CPVA taikoma politika, kuri reiškia, kad nepriimamos jokios dovanos, išskyrus teisės aktuose numatytas išimtis, ir visos CPVA darbuotojų gautos dovanos yra įvertinamos ir registruojamos šių Gairių nustatyta tvarka, nepriklausomai nuo jų vertės.
	4. **Neteisėtas atlygis** – į CPVA atnešti, atsiųsti (paštu, per kurjerį, elektroniniu ar kitais būdais) ar kitu būdu palikti pinigai, taip pat daiktai, kurie nelaikytini dovanomis, gautomis pagal tarptautinį protokolą ar tradicijas, kurios įprastai yra susijusios su darbuotojo pareigomis, taip pat nelaikytini reprezentacijai skirtomis dovanomis su valstybės, įstaigos ir kitokia simbolika arba paslaugomis, kai naudojamasi tarnybiniais tikslais.
7. Gairėse vartojamos sąvokos, nenurodytos Gairių 5 punkte, suprantamos taip, kaip jos apibrėžtos Lietuvos Respublikos korupcijos prevencijos įstatyme, Lietuvos Respublikos baudžiamajame kodekse, Lietuvos Respublikos viešųjų ir privačių interesų derinimo įstatyme, Lietuvos Respublikos valstybės tarnybos įstatyme, Lietuvos Respublikos lobistinės veiklos įstatyme, Vyriausiosios tarnybinės etikos komisijos Rekomendacinėmis gairėmis dėl dovanų ir paslaugų priėmimo apribojimų[[1]](#footnote-2).
8. **DOVANŲ TEIKIMAS IR PRIĖMIMAS**
9. CPVA darbuotojams *draudžiama* priimti dovanas ar paslaugas, jeigu tai susiję su darbuotojo tarnybine padėtimi ar tarnybinėmis pareigomis, vykdomomis funkcijomis. Šis apribojimas netaikomas dėl ne didesnės negu 150 eurų vertės dovanų, gautų pagal tarptautinį protokolą ar tradicijas, kurios įprastai yra susijusios su darbuotojo pareigomis, taip pat dėl reprezentacijai skirtų dovanų su valstybės, įstaigos ir kitokia simbolika arba kai paslaugomis yra naudojamasi tarnybiniais tikslais.
10. CPVA darbuotojai turi vengti bet kokio galimo interesų konflikto ar jo regimybės, su kuria jie galėtų susidurti priimdami arba teikdami dovaną, o CPVA vadovai privalo savo elgesiu rodyti pavyzdį darbuotojams. Jeigu dovanų dovanojimas sukelia interesų konfliktą arba jo regimybę, tokios dovanos visais atvejais privaloma atsisakyti.
11. CPVA darbuotojas prieš apsispręsdamas priimti (įteikti) dovaną, privalo įvertinti šias aplinkybes:
	1. ar šis veiksmas yra teisėtas[[2]](#footnote-3);
	2. ar dovana nėra kyšis[[3]](#footnote-4);
	3. ar tai atitinka CPVA viešai deklaruojamą skaidrumo vertybę;
	4. ar tai nepažeidžia CPVA etikos kodekse įtvirtintų reikalavimų;
	5. ar tai nepakenks CPVA reputacijai;
	6. ar tai gali sukelti viešųjų ir privačių interesų konfliktą;
	7. kokios yra dovanos teikimo aplinkybės: priežastis, vieta, laikas, būdas, dovanos forma;
	8. ar dovanos vertė ne didesnė nei 150 Eur;
	9. koks dovanų teikimo (siūlymo) dažnumas ir jų periodiškumas (net smulkios, tačiau dažnai teikiamos (siūlomos) dovanos turėtų kelti susirūpinimą);
	10. kokie darbuotojo vertinimu yra dovaną teikiančio asmens ketinimai (tai daroma iš mandagumo ar pagarbos, ar turint ketinimų palankiu sau būdu paveikti būsimus sprendimus, tiesiogiai ar netiesiogiai atsidėkoti už daromus ar jau padarytus (buvusius) sprendimus);
	11. ar pats darbuotojas su dovanotoju nesielgia dviprasmiškai, t. y. ar savo elgesiu nesudaro klaidingos nuomonės, kad jis laukia ir tikisi dovanos (atsidėkojimo);
	12. ar priėmęs dovaną galės jaustis laisvas nuo bet kokių galimų įsipareigojimų dovanotojui;
	13. ar darbuotojo atliekamos darbo funkcijos susijusios su dovanotoju (tiesiogiai ar netiesiogiai);
	14. ar darbuotojas pasirengęs skaidriai deklaruoti dovaną CPVA ir jos interesantams, savo bendradarbiams, žiniasklaidai, visuomenei. Ar tai darbuotojui nekels psichologinio diskomforto (rūpesčių).
12. CPVA toleruoja svetingumą tik šia apimtimi: vanduo, kava, arbata, saldumynai oficialių susitikimų metu, vaišingumo dovanas–pvz., užkandžius, kuklius pietus kaip švediškas stalas, kai CPVA darbuotojai dalyvauja oficialiame ir / ar vidiniame renginyje, susijusiame su CPVA veikla, darbo pietus, vakarienes oficialaus renginio / vizito metu, kai tokiu vizitu siekiama stiprinti bendradarbiavimą, pagrįstą CPVA interesais. Galimos dovanos, gautos iš CPVA darbuotojų / įteiktos kolegoms, vykdant įprastą veiklą švenčių proga, pvz., gėlės, atvirukai, šokoladas ar pan.
13. Pagal šias Gaires tai, kas perduodama CPVA darbuotojui, kai tai susiję su jo tarnybine padėtimi ar tarnybinėmis pareigomis, funkcijų vykdymu bei neatitinka Lietuvos Respublikos viešųjų ir privačių interesų derinimo įstatymo 13 straipsnio 2 dalies nuostatų, yra neteisėtas atlygis. Jeigu CPVA darbuotojui norima įteikti neteisėtą atlygį, turi būti atsisakoma jį priimti. Apie tokius atvejus CPVA darbuotojas privalo informuoti elektroniniu paštu skaidrumas@cpva.lt ar telefonu CPVA skaidrumo grupės vadovą ir atlikti veiksmus, nustatytus šių Gairių VIII dalyje.
14. Jei CPVA darbuotojui siūloma dovana arba darbuotojas ketina įteikti dovaną kitiems asmenims, tačiau nežino, kaip turėtų pasielgti, kad nesukompromituotų CPVA ir nebūtų apkaltintas korupcija, gali kreiptis į CPVA skaidrumo grupės vadovą konsultacijos.
15. CPVA darbuotojas, priėmęs dovaną, kuri gali sukelti interesų konfliktą, privalo nusišalinti nuo bet kokio sprendimo, susijusio su dovanotoju CPVA nešališkumo užtikrinimo, nepriekaištingos reputacijos ir privačių interesų deklaravimo procedūroje nustatyta tvarka.
16. **KVIETIMŲ Į RENGINIUS PRIĖMIMAS**
17. Visi kvietimų į renginius (seminarus, konferencijas, parodas, produktų pristatymus ir pan.) atvejai, kai renginys nėra tiesiogiai susijęs su CPVA darbuotojo atliekamų funkcijų vykdymu, vertinami pagal tuos pačius kriterijus kaip ir dovanos. Papildomai įvertinama, ar tai yra viešas informacijos pateikimo būdas, kuriuo CPVA gali pasinaudoti kaip ir visi kiti subjektai nemokamai ir be jokių išskirtinių sąlygų.
18. CPVA darbuotojas priimdamas kvietimą dalyvauti renginyje, kuris nesusijęs su darbuotojo atliekamų funkcijų vykdymu, turi iš anksto išsiaiškinti aplinkybes, galinčias kelti interesų konfliktą ir numatyti galimybes jų išvengti. Darbuotojas turi įvertinti gautus su jo darbo funkcijomis nesusijusius pasiūlymus arba kvietimus ir juos priimti tik įsitikinęs, kad tai netrukdys tinkamai vykdyti darbo funkcijas ir nepakenks CPVA reputacijai.
19. CPVA toleruoja tik šias paslaugas, kuriomis naudojamasi tarnybiniais tikslais:
	1. kvietimus į renginius, jei renginiai yra atviri ir nemokami visiems dalyviams ir renginiai yra tiesiogiai susiję su darbuotojų pareigų atlikimu;
	2. seminarus, konferencijas, kvalifikacijos kėlimo kursus, į kuriuos siunčia CPVA;
20. Dėl dalyvavimo konkrečiame renginyje galimybės sprendžia gavusio kvietimą CPVA darbuotojo tiesioginis vadovas. Jeigu tiesioginis vadovas nusprendžia, kad dalyvavimas renginyje yra galimas, jis paveda konkrečiam darbuotojui dalyvauti šiame renginyje. Šis darbuotojas informuoja kviečiantįjį apie dalyvavimą renginyje (jei prašoma) ir nurodo, kad kvietimas priimamas CPVA vardu ir jis renginyje atstovaus CPVA.
21. DOVANŲ / KVIETIMŲ REGISTRAVIMAS
22. CPVA darbuotojas, priėmęs dovaną per 2 darbo dienas:
	1. įvertina ar dovanos vertė nėra didesnė nei 150 eurų. Dovanos vertė nustatoma: iš nurodytos kainos (priklijuotos etiketės ar pan.), atsižvelgiant į dovanos rinkos bei meninę vertę, aprašymus, kurie yra prie dovanos, lyginant su kitais tos rūšies objektais.
	2. dovaną įrašo į CPVA dovanų registrą (F-AVP-EDG-01/1).
23. Jeigu darbuotojas nustato, kad dovanos vertė akivaizdžiai didesnė nei 150 eurų, perduoda dovaną laikinai saugoti CPVA skaidrumo grupės vadovui, kol bus nustatyta jos vertė ir bus priimtas sprendimas dėl tolesnio jos saugojimo ar naudojimo. Jei darbuotojas dėl pateisinamų priežasčių (komandiruotės, ligos ar kt.) neturi galimybės nustatytu laiku perduoti dovanos CPVA skaidrumo grupės vadovui, jis tai turi padaryti atsiradus tokiai galimybei arba išnykus pateisinamoms priežastims, per 2 darbo dienas.
24. Jei dovanos vertė yra mažesnė nei 150 eurų, dovana laikoma ją gavusio asmens nuosavybe ir jis gali su dovana elgtis taip, kaip jam atrodo priimtina. Darbuotojo pageidavimu dovana gali būti perduodama CPVA (naudoti, eksponuoti, pavaišinami kolegos ir pan.).
25. Priėmęs kvietimą į renginį, CPVA darbuotojas per 2 darbo dienas įrašo jį į CPVA kvietimų registrą (F-AVP-EDG-01/1).
26. Visos darbuotojų teisės aktų nustatyta tvarka gautos dovanos / kvietimai (nepriklausomai nuo jų vertės) registruojami CPVA dovanų / kvietimų registre (F-AVP-EDG-01/1).
27. CPVA dovanų / kvietimų registras pildomas elektroninėje versijoje. CPVA dovanų / kvietimų registro duomenys kaupiami ir saugomi kompiuterinėse atminties laikmenose.
28. Dovanos (vardinė dovana už ilgametį darbą, išeinant į pensiją ir pan.), kurios teikiamos išleidžiant įsakymus, sprendimus ar vadovaujantis kitais vidaus teisės aktais, nevertinamos ir neregistruojamos.
29. Dovanos, kurios teikiamos ir / ar gaunamos CPVA darbuotojų, kolegoms vykdant įprastą veiklą švenčių proga, pvz., gėlės, atvirukai, šokoladas ar pan. CPVA viduje nevertinamos ir neregistruojamos.
30. [**SIŪLOMOS DOVANOS ATSISAKYMAS**](http://vadovas.cpva.lt/index.php?option=com_content&view=article&id=1100:kaip-elgtis-situacijose-kai-silo-dovanas-arba-jas-norite-teikti-patys&catid=191:elgesio-su-dovanomis-gairs)
31. Siūlančiam dovaną asmeniui pirmiausia paaiškinama apie galimas neigiamas pasekmes CPVA darbuotojui, jei jis priimtų dovaną (baudžiamąją atsakomybę, negalėjimą atlikti savo pareigas dėl interesų konflikto, pareigų pažeidimą) ir paklausiama, ar jis tikrai nori šių neigiamų pasekmių CPVA darbuotojui ir pakenkti CPVA reputacijai bei neigiamas pasekmes siūlančiam dovaną asmeniui (baudžiamąją atsakomybę).
32. Siūlantis dovaną asmuo taip pat informuojamas, kad jis gali padėkoti žodžiu ir (arba) raštu.

Keli pavyzdžiai, ką sakyti, atsisakant dovanos:

* „Dėkoju už Jūsų geranoriškumą, tačiau mūsų organizacija dovanų nepriima“.
* „Ačiū, suprantame Jūsų geranoriškumą, tačiau mūsų įstaigoje laikomasi politikos nepriimti dovanų. Prašome neįsižeisti dėl to, kad nepriimu dovanos, tačiau mūsų pareiga darbą atlikti kokybiškai be papildomų paskatinimų“.
* „Man už mano darbą yra mokamas atlyginimas. Atsidėkoti už gerai atliktą darbą galite nusiųsdamas laišką / padėką mano vadovams. Tai bus geriausia padėka man“.
* „Dovanų priėmimas neleistinas pagal mūsų įstaigos etikos kodeksą. Tai darydamas aš rizikuočiau netekti darbo“.
* „Man svarbi mūsų institucijos reputacija, todėl nenoriu suteršti CPVA vardo. Aš negaliu priimti dovanos“.
1. **DOVANOS ĮVERTINIMAS IR APSKAITA**
2. CPVA skaidrumo grupės vadovui darbuotojų laikinai saugoti perduotų dovanų vertinimą atlieka CPVA skaidrumo grupė.
3. Gavusi dovaną, CPVA skaidrumo grupė nustato dovanos vertę, atsižvelgdama į rinkos bei meninę vertę, aprašymus, kurie yra prie dovanos, arba lygindama su kitais tos rūšies objektais.
4. Jeigu reprezentacinės, pagal tarptautinį protokolą ar tradicijas gautos dovanos vertė viršija 150 eurų, ši dovana laikoma valstybės nuosavybe. Tokias dovanas Finansų valdymo ir apskaitos skyriaus darbuotojai apskaito, saugo ir nurašo turto apskaitą ir saugojimą reglamentuojančių teisės aktų nustatyta tvarka.
5. CPVA skaidrumo grupė, nustačiusi, kad perduotos dovanos vertė yra lygi ar mažesnė nei 150 eurų ir ji neturi būti registruojama CPVA apskaitoje, dovaną gražina CPVA darbuotojui, kuris tą dovaną perdavė.
6. CPVA skaidrumo grupė nustačiusi, kad dovanos vertė yra didesnė nei 150 eurų, priima sprendimą dėl dovanos eksponavimo ar saugojimo vietos (pvz., dovanos gavėjo kabinete, CPVA patalpose ar pan.) arba jos perdavimo konkrečiam CPVA darbuotojui naudoti pagal paskirtį arba dovanos panaudojimo labdaros, paramos ar kitais tikslais.
7. **DARBUOTOJŲ VEIKSMAI, KAI DOVANOS PALIEKAMOS DARBUOTOJAMS NEŽINANT ARBA ĮTEIKIAMOS NETIESIOGIAI**
8. CPVA darbuotojai neturi leisti tretiesiems asmenims palikti kitiems darbuotojams dovanų jiems nežinant.
9. Paliktas nežinant arba netiesiogiai iš dovanotojo gautas dovanas darbuotojas privalo įvertinti pagal šiose Gairėse nustatytus dovanų vertinimo kriterijus.
10. Jei darbuotojas nusprendžia, kad jam nežinant palikta arba netiesiogiai perduota dovana, gali būti priimta, darbuotojas atlieka tokius pačius veiksmus, kaip ir su dovana, kuri jam būtų įteikta tiesiogiai.
11. Jeigu įmanoma, CPVA darbuotojas informuoja dovaną palikusį arba netiesiogiai perdavusį asmenį, kad CPVA dovanų nepriima ir paprašoma daugiau jų neteikti.
12. Tuo atveju kai darbuotojui nežinant palikta arba netiesiogiai perduota dovana gali būti vertinama kaip kyšis, gali sukelti interesų konfliktą arba etikos pažeidimą, CPVA darbuotojas atlieka veiksmus, numatytus Gairių VIII skyriuje.
13. Kai nusprendžiama grąžinti dovaną ją davusiam asmeniui, už jos grąžinimą atsako Bendrųjų reikalų skyriaus vadovas.
14. **VEIKSMAI GAVUS NETEISĖTĄ ATLYGĮ**
15. Jeigu CPVA darbuotojui siūlomas, žadamas duoti, duodamas neteisėtas atlygis atitinka kyšio[[4]](#footnote-5) požymius arba provokuojama jį priimti, CPVA darbuotojas privalo perspėti tokį neteisėtą atlygį siūlantį, žadantį ar davusį asmenį apie jo daromą korupcinio pobūdžio nusikalstamą veiką, galimas pasekmes (galimą ikiteisminį tyrimą, baudžiamąją atsakomybę) ir pareikalauti nedelsiant nutraukti tokius veiksmus[[5]](#footnote-6). Darbuotojas turi aiškiai pasakyti ir savo elgesiu parodyti, kad netoleruoja korupcinio pobūdžio nusikalstamos veikos, ir neprovokuoti asmens duoti neteisėto atlygio (kyšio). Taip pat darbuotojas turi paaiškinti, kad jis privalės pranešti apie tai CPVA skaidrumo grupės vadovui arba teisėsaugos įstaigoms.
16. Darbuotojas privalo atsisakyti priimti ir kitus daiktus, kurie nors ir neatitinka kyšio požymių, tačiau taip pat nelaikytini dovanomis, gautomis pagal tarptautinį protokolą ar tradicijas, kurios įprastai yra susijusios su valstybinėje tarnyboje dirbančio asmens pareigomis, taip pat nelaikytini reprezentacijai skirtomis dovanomis su valstybės, įstaigos ir kitokia simbolika arba paslaugomis, kai yra naudojamasi tarnybiniais tikslais. Darbuotojas privalo paaiškinti tokius daiktus siūlančiam asmeniui, kad jų priėmimas gali būti vertinamas kaip Lietuvos Respublikos viešųjų ir privačių interesų derinimo įstatymo[[6]](#footnote-7) ar CPVA etikos kodekso[[7]](#footnote-8) pažeidimas, bei paraginti neteikti, atsiimti siūlomus daiktus. Nepavykus iš karto perspėti neteisėto atlygio davėjo (pvz., jam pasišalinus arba kai neteisėtas atlygis atsiųstas paštu, per kurjerį ir pan.), jis gali būti kviečiamas telefonu, el. paštu ar kitais būdais (jei žinomi kontaktiniai duomenys) atvykti į CPVA ir atsiimti atsiųstus ar paliktus daiktus. Jeigu nepavyksta minėtų daiktų grąžinti juos palikusiam ar atsiuntusiam asmeniui arba nežinoma, kas juos paliko ar atsiuntė, dėl jų priimamas vienas iš Gairių 46 punkte nurodytų sprendimų.
17. Apie siūlytą, siūlomą, žadamą duoti ar duotą (paliktą, rastą, atsiųstą, perduotą per kitą asmenį) neteisėtą atlygį CPVA darbuotojai visais atvejais informuoja elektroniniu paštu skaidrumas@cpva.lt ar telefonu CPVA skaidrumo grupės vadovą. Jei neteisėtas atlygis turi korupcinio pobūdžio nusikalstamos veikos požymių (atlygiu siekiama daryti įtaką CPVA darbuotojui, kad jis teisėtai ar neteisėtai veiktų arba neveiktų vykdydamas įgaliojimus), CPVA darbuotojas, vadovaudamasis Lietuvos Respublikos korupcijos prevencijos įstatymo 9 straipsniu, privalo informuoti teisėsaugos įstaigą[[8]](#footnote-9).
18. CPVA skaidrumo grupės vadovas, gavęs informacijos apie siūlytą, siūlomą, žadamą duoti ar duotą neteisėtą atlygį:
	1. išsiaiškina preliminarias įvykio aplinkybes (asmens, siūliusio, žadėjusio duoti ar davusio neteisėtą atlygį, tapatybę, ketinimus ir pan.);
	2. įvertinęs gautos informacijos turinį ir nustatęs galimos korupcinio pobūdžio nusikalstamos veikos požymius, nedelsdamas informuoja CPVA direktorių ir kompetentingas teisėsaugos institucijas bei imasi visų priemonių galimai nusikalstamai veikai sustabdyti ir fiksuoti;
	3. informuoja neteisėtą atlygį (kyšį) siūlantį, žadantį duoti ar davusį asmenį, kad jis, esant galimybei, turės palaukti, kol atvyks teisėsaugos pareigūnai. Jei toks asmuo pasišalino iš įvykio vietos, apie tai informuoja atvykusius teisėsaugos pareigūnus;
	4. imasi priemonių įvykio vietai apsaugoti, iki atvyks teisėsaugos pareigūnai. Jeigu galimai neteisėtas atlygis buvo paliktas ant stalo, įkištas į stalčių ar numestas ant žemės, rastas automobilyje, drabužių kišenėse ar kitoje vietoje, būtina palikti jį ten, kur yra, išskyrus atvejus, kai yra pavojus, kad neteisėtas atlygis gali būti pamestas ar sunaikintas. Įvykio vietoje nieko neliesti rankomis, pvz., neperskaičiuoti pinigų kupiūrų, ir stengtis užtikrinti, kad ir kiti asmenys nieko neliestų;
	5. esant galimybei ir nepažeisdamas asmens duomenų apsaugos reikalavimų, įvykį fiksuoja garso ar vaizdo įrašu;
	6. jei yra asmenų, kurie galėjo matyti neteisėto atlygio davimo ar bandymo jį duoti faktą, užsirašo jų kontaktinius duomenis, kuriais būtų galima susisiekti, esant galimybei paprašyti palaukti, kol atvyks teisėsaugos pareigūnai;
	7. jeigu įvertinęs surinktos informacijos turinį nustato, kad nėra galimos korupcinio pobūdžio nusikalstamos veikos požymių (pvz., daiktas paliktas atsitiktinai), apie tai pažymi Neteisėto atlygio registre, informuoja CPVA vadovą ir imasi priemonių gautiems daiktams grąžinti arba priima sprendimus, numatytus Gairių 46 punkte.
	8. užtikrina pagalbą pareigūnams atliekant aplinkybių tyrimą dėl neteisėto atlygio, pateikia surinktą informaciją ir su jais bendradarbiauja.
19. **GAUTO NETEISĖTO ATLYGIO REGISTRAVIMAS**
20. CPVA skaidrumo grupės vadovas, gavęs pranešimą apie siūlytą, siūlomą, žadamą duoti ar duotą galimai neteisėtą atlygį, per 1 darbo dieną registruoja šį faktą Neteisėto atlygio registre (F-AVP-EDG-02/1). Gauto ar palikto neteisėto atlygio dalykas turi būti nufotografuojamas, fotografijos saugomos elektroninėje laikmenoje, susietoje su Neteisėto atlygio registru.
21. Jei neteisėtas atlygis perduodamas teisėsaugos įstaigoms arba grąžinamas davėjui, pažymima Neteisėto atlygio registro pastabų skiltyje.
22. Jeigu neteisėtas atlygis nėra perduodamas teisėsaugos įstaigoms (nesant nusikalstamos veikos sudėties ir kai davėjas atsisako jį atsiimti) arba negrąžinamas davėjui (nežinomas neteisėto atlygio davėjas), vadovaujantis galiojančiais teisės aktais ir protingumo principu, gali būti priimamas vienas iš šių sprendimų:
	1. neteisėtas atlygis perduodamas labdarai;
	2. neteisėtas atlygis sunaikinamas;
	3. neteisėtas atlygis nuasmeninamas ir naudojamas bendroms CPVA ir jos interesantų reikmėms (pvz., papuošti bendrojo naudojimo patalpas, pavaišinti CPVA klientus ir pan.).
23. **BAIGIAMOSIOS NUOSTATOS**
24. Su Gairėmis visi CPVA darbuotojai supažindinami CPVA dokumentų valdymo sistemoje.
25. CPVA dovanų / kvietimų registre, Neteisėto atlygio registre pateikti asmens duomenys Gairių įgyvendinimo tikslais tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymo reikalavimų.
26. CPVA darbuotojai, pažeidę šių Gairių reikalavimus, atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. VTEK 2020 m. kovo 12 d. sprendimas Nr. KS-40 „Dėl Rekomendacinių gairių dėl dovanų ar paslaugų priėmimo apribojimų patvirtinimo“. [↑](#footnote-ref-2)
2. Pagal Lietuvos Respublikos viešųjų ir privačių interesų derinimo įstatymo 13 straipsnį deklaruojantis asmuo ar jam artimas asmuo negali priimti dovanų ar paslaugų, jeigu tai susiję su deklaruojančio asmens tarnybine padėtimi ar tarnybinėmis pareigomis. Šis apribojimas netaikomas dėl ne didesnės negu 150 eurų vertės dovanų, gautų pagal tarptautinį protokolą ar tradicijas, kurios įprastai yra susijusios su darbuotojo pareigomis, taip pat dėl reprezentacijai skirtų dovanų su valstybės, įstaigos ir kitokia simbolika arba kai paslaugomis yra naudojamasi tarnybiniais tikslais. Už šio įstatymo pažeidimą taikoma administracinė atsakomybė, nustatyta Lietuvos Respublikos administracinių nusižengimų kodekso 533 straipsnyje. [↑](#footnote-ref-3)
3. Pagal Lietuvos Respublikos baudžiamojo kodekso 230 straipsnio 4 dalį kyšis yra bet kokios turtinės ar kitokios asmeninės naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už pageidaujamą valstybės tarnautojo ar jam prilyginto asmens teisėtą ar neteisėtą veikimą arba neveikimą vykdant įgaliojimus. [↑](#footnote-ref-4)
4. Pagal Lietuvos Respublikos baudžiamojo kodekso 230 straipsnio 4 dalį kyšis yra bet kokios turtinės ar kitokios asmeninės naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už pageidaujamą valstybės tarnautojo ar jam prilyginto asmens teisėtą ar neteisėtą veikimą arba neveikimą vykdant įgaliojimus. [↑](#footnote-ref-5)
5. Praktikoje pastebimos dažnos situacijos, kai asmenys (ypač vyresnio amžiaus) nuoširdžiai galvodami, kad teikia nekaltą padėką (pvz., saldainių dėžutę, medaus stiklainį ir pan.) už dėl jų atliktus ar planuojamus atlikti viešojo sektoriaus darbuotojų veiksmus, neteisėtą atlygį teikia kaip dovaną, nenorėdami nieko papirkti ar paveikti ir dažnai net nesuvokia, kad tokie veiksmai yra nusikalstami. Kartais asmenys taip pat nežino, kad neteisėtą atlygį priimti viešojo sektoriaus darbuotojams draudžia teisės aktai. Svarbu suprasti, kada asmuo nori įteikti neteisėtą atlygį tyčia, sąmoningai kaip kyšį (už darbuotojų atliekamas pareigas, statusą) ir kada neteisėtas atlygis teikiamas už mandagų, kultūringą aptarnavimą, nenorint paveikti darbuotojų valios ar turėti išskirtinės padėties ir palankumo. Rekomenduotina pirmiausia mandagiai paaiškinti asmeniui apie neteisėtą atlygį, padėti suprasti veiksmų pavojingumą. [↑](#footnote-ref-6)
6. Pagal Lietuvos Respublikos viešųjų ir privačių interesų derinimo įstatymo 13 straipsnį deklaruojantis asmuo ar jam artimas asmuo negali priimti dovanų ar paslaugų, jeigu tai susiję su deklaruojančio asmens tarnybine padėtimi ar tarnybinėmis pareigomis. Už šio įstatymo pažeidimą taikoma administracinė atsakomybė, nustatyta Lietuvos Respublikos administracinių nusižengimų kodekso 533 straipsnyje. [↑](#footnote-ref-7)
7. CPVA darbuotojų elgesys ar veikla, pažeidžianti CPVA etikos kodekso reikalavimus, gali būti vertintina kaip darbuotojo darbo pareigų pažeidimas. [↑](#footnote-ref-8)
8. Pagal Lietuvos Respublikos korupcijos prevencijos įstatymo 9 straipsnį viešojo sektoriaus subjekto darbuotojas apie jam žinomą korupcinio pobūdžio nusikalstamą veiką, išskyrus veiką, kurią galbūt padarė, daro ar rengiasi padaryti jo artimieji giminaičiai ar šeimos nariai (artimųjų giminaičių ir šeimos narių sąvokos suprantamos taip, kaip jos apibrėžtos Lietuvos Respublikos baudžiamojo proceso kodekso II skyriuje), privalo pranešti Lietuvos Respublikos prokuratūrai, Specialiųjų tyrimų tarnybai arba kitai ikiteisminio tyrimo įstaigai, jeigu jis gavo duomenų, leidžiančių pagrįstai manyti, kad buvo padaryta, daroma ši veika ar rengiamasi ją padaryti, ir jeigu teisės aktuose nėra nustatytų praneštinos informacijos atskleidimo ribojimų. [↑](#footnote-ref-9)